Twee vas na hulle koei, ambulans steel | Maroela Media
Twee nefies het in 'n hof in Limpopo verskyn nadat hulle glo 'n koei en 'n ambulans, wat hulle as wegkomvoertuig gebruik het, gesteel het.
"Blade Olifant (26) en Kgothatso Olifant (27) het glo die koei gesteel en dit agterin 'n ambulans in Mahwelereng gelaai," het brig. Hangwani Mulaudzi, woordvoerder van die polisie, gesê. "Die ambulans behoort aan 'n privaat maatskappy en is baie duidelik gemerk. Die twee was klaarblyklik salig onbewus dat die ambulans maklik herkenbaar is."
Lede van die gemeenskap het die polisie gekontak en 'n padblokkade is vinnig opgestel waar die twee mans voorgekeer en in hegtenis geneem is. "Hulle het moontlik gedink hulle sou nie voorgekeer word met 'n loeiende sirene nie," het hy bygevoeg.
Die polisie het die lewendige koei in die ambulans gevind en 'n paar bottels bier.
Die twee neefs is vrygelaat op 'n waarskuwing en hulle moet weer op 15 Januarie in die Mahwelereng-landdroshof verskyn.
Die koei se eienaar het haar uitgeken nadat sy onder die sorg van die plaaslike Dierebeskermingsvereniging geplaas is.
"Soms maak die misdadigers dit amper te maklik vir die polisie," het Mulaudzi gesê. "Die twee het die basiese reël vir enige skelm oortree: moenie enigiets agterlaat wat jou kan identifiseer nie."
Nou ja die 2 steel n ambulans en n koei dit is skade van honderde duisende rande en hulle word gelos om later in die hof te verskyn. Misdaad word nie deur die betrokke polisie ernstig opgeneem nie. Daar gaan niks van die saak word nie die polisie op diens kon seker nie skryf nie. Idiote